קרן הכט (אלבום)

"קרן הכט" הוא אלבום הבכורה של הזמרת הישראלית קרן הכט, אשר יצא לאור בשנת 1993, על ידי חברת התקליטים הד ארצי. האלבום זכה לחשיפה רבה מאחר שהיה לאלבום הראשון אותו הפיק הזמר-יוצר אביב גפן.

 רקע 
לאחר שסיימה קרן הכט את שירותה הצבאי, החלה להקליט את אלבום האולפן הראשון שלה, כאשר את שיריו כתב המשורר מאיר גולדברג. מסיבה לא ידועה, נגנז האלבום ולא ראה אור מעולם. כאשר חיפשה כיוונים חדשים מבחינה מוזיקלית, סיפרה למפיקה דאז יקי קול אודות שירה של נורית גלרון "אתה פה חסר לי". בעקבות זאת, החליט קול לפנות למחבר ומלחין השיר אביב גפן, במטרה שיעזור להכט לפתח את הקריירה המוזיקלית שלה. גפן התרשם מקולה, השניים הקליטו יחד מספר הקלטות דמו, אותן העביר גפן בהתלהבות לחברות התקליטים הד ארצי ו-NMC, אשר מיהרו לנסות להחתימה. בסופו של דבר נבחרה הד ארצי, אשר החתימה את הכט על חוזה במסגרתו תקליט שלושה אלבומים. גפן לקח על עצמו את הפקת (לצד המפיק המוזיקלי ליאור טבת, עמו עבד גפן על אלבומו השלישי משנת 1994), כתיבת, הלחנת (מלבד "הראש שלו", אותו כתב על בסיס לחן מאת פיוטר איליץ' צ'ייקובסקי) ועיבוד השירים. בנוסף, נטל חלק בנגינה ובעיצוב עטיפת האלבום, עליה חתום רן ברלב, אשר עיצב את כל עטיפות האלבומים של גפן.

בין שירי האלבום, הופיעו הדואט "זה הרגש", שיר אהבה אותו כתב גפן אודות מערכת היחסים שניהלה הכט עם גיטריסט להקת התעויוט דאז הראל בן עמי, אשר השתתף בהקלטות האלבום, והשיר "תן לי לבד", שיר דיס אותו כתב גפן במטרה להפריד בין השניים (עובדה שאליה הכט התוודעה רק בדיעבד). השירים "שדה פרוש", "בתנאי שישוב" ו"הרוח" (שהיה השיר הקצר ביותר באלבום) היו שירים פוליטיים בהם שתל גפן מסרים אנטי-מיליטריסטיים.

 שיווק 
למטרת שיווק האלבום הוציאה חברת התקליטים הד ארצי שבעה סינגלים - "חנה", "בתנאי שישוב", "זה הרגש", "תהיה איפה שתהיה", "לנצח", "תן לי לבד" ו"בואי".

לשירים "תן לי לבד" ו"בתנאי שישוב" צולמו וידאו קליפים, כאשר השני מביניהם צולם עבור תוכנית מיוחדת של הטלוויזיה החינוכית לרגל יום הזיכרון לחללי מערכות ישראל (למרות תוכנו האנטי-מיליטריסטי של השיר).

האלבום יצא לאור בשנת 1993, ומכר כאלפיים עותקים בשבוע הראשון בו היה זמין לרכישה בחנויות. בנוסף, זכה האלבום לסיקור תקשורתי נרחב. לצורך קידומו, הרבה גפן להתראיין בתקשורת ולהתייחס למערכת היחסים שלו ושל הכט כאל צעד משמעותי בקריירה שלו.

 הצלחה 
מתוך האלבום הצליחו השירים "תן לי לבד", אשר עמד בראש המצעד השבועי של רשת ג' במשך שבועיים, ובמצעד השנתי לשנת התשנ"ד דורג במקום השלושים וארבעה, "לנצח", אשר דורג במקום השלישי במצעד השבועי של התחנה, ובמצעד השנתי דורג במקום העשרים ושניים, ו"זה הרגש" בהשתתפות גפן, אשר דורג במקום הרביעי במצעד השבועי של התחנה, ובמצעד השנתי דורג במקום העשרים ואחד. באותה שנה זכה גפן בתואר זמר השנה ושיר השנה ("האם להיות בך מאוהב").

למרות ההצלחה הראשונית, הקריירה של הכט דעכה זמן קצר לאחר צאת האלבום, בין היתר על רקע מתחים מקצועיים ואישיים עם גפן. חברת הד ארצי, עמה הייתה חתומה על שלושה אלבומים, הפסיקה בהמשך את שיתוף הפעולה עמה, לבקשתו של גפן.

בשנת 2011 הקליטה הכט גרסה חדשה לשיר "בתנאי שישוב" לכבוד שחרורו של גלעד שליט משבי החמאס, עם שינוי מילים קל בבית השלישי.

בשנת 2013 התראיינה הכט למעריב ומאקו, שם סיפרה בהרחבה על הסכסוך האישי והתככים שנוצרו בינה לבין גפן במהלך העבודה על האלבום, והקליטה עבור אלבומה השלישי "צבעוני" את השיר "ילד משוגע" שנכתב אודות יחסיהם.

 רשימת השמעה 
כל השירים נכתבו והולחנו על ידי אביב גפן, למעט היכן שצוין אחרת.

 משתתפים 
 קרן הכט – זמרה, קולות רקע
 אביב גפן – קלידים, קולות רקע (1–7, 9–11), גיטרה (4, 7), גיטרה בס (6), זמרה (10), הפקה, עיבוד
 אבי בללי – גיטרה בס (1–5, 7, 10, 11)
 דני מקוב – תופים (1–7, 10, 11)
 הראל בן עמי – גיטרה (1–5, 10, 11)
 אבי אדיר – חליל (2)
 קרני פוסטל – צ'לו (3, 10)
 אילן בן עמי – גיטרה (4–6)
 שוקי שוקי – גיטרה (9)
 ליאור טבת – הפקה, עיבודחוברת האלבום

 הערות שוליים 

קטגוריה:אלבומי בכורה מ-1993
קטגוריה:אלבומים שהופקו על ידי אביב גפן
קטגוריה:אלבומי רוק ישראליים
קטגוריה:אלבומים בעברית